

OGRES NOVADA PAŠVALDĪBA

Reģ.Nr.90000024455, Brīvības iela 33, Ogre, Ogres nov., LV-5001

tālrunis 65071160, e-pasts: ogredome@ogresnovads.lv, www.ogresnovads.lv

PAŠVALDĪBAS DOMES SĒDES PROTOKOLA IZRAKSTS

|  |  |  |
| --- | --- | --- |
| Ogrē, Brīvības ielā 33 | **Nr.21** | 2024. gada 18. decembrī |

**17.**

**Par Ogres novada pašvaldības iekšējo noteikumu Nr.70/2024 “Kārtība, kādā Ogres novada pašvaldība sadala valsts budžeta mērķdotācijas un pašvaldības finansējumu izglītības iestāžu pedagogu darba samaksai” izdošanu**

Ministru kabineta 2022. gada 21. jūnija noteikumi Nr. 376 “Kārtība, kādā aprēķina un sadala valsts budžeta mērķdotāciju pedagogu darba samaksai pašvaldību vispārējās izglītības iestādēs un valsts augstskolu vispārējās vidējās izglītības iestādēs” nosaka kārtību, kādā aprēķina un sadala valsts budžeta mērķdotāciju pašvaldību izglītības iestādēm bērnu no piecu gadu vecuma izglītošanā nodarbināto pirmsskolas izglītības pedagogu darba samaksai un pašvaldību vispārējās pamatizglītības un vispārējās vidējās izglītības iestāžu darba samaksai (turpmāk – Noteikumi). Noteikumu 2.2. apakšpunkts nosaka, ka valsts un pašvaldību institūcijas mērķdotācijas sadalē nodrošina atklātību. Noteikumu 13.3. apakšpunkts nosaka, ka pašvaldības, sadalot mērķdotāciju izglītības iestādēm pedagogu darba samaksai,  ievēro pašvaldībā izstrādāto un apstiprināto mērķdotācijas sadales kārtību.

Lai nodrošinātu Noteikumu īstenošanu, ir izdoti Ogres novada pašvaldības 2022. gada 1. septembra iekšējie noteikumi Nr.74/2022 “Kārtība, kādā Ogres novada pašvaldība sadala valsts budžeta mērķdotācijas un pašvaldības finansējumu izglītības iestāžu pedagogu darba samaksai” (turpmāk – iekšējie noteikumi).

Iekšējie noteikumi izdoti saskaņā ar likuma “Par pašvaldībām” 41. panta 2. punktu.

Saskaņā ar Oficiālo publikāciju un tiesiskās informācijas likuma 9. panta piekto daļu, ja spēku zaudē normatīvā akta izdošanas tiesiskais pamats (augstāka juridiska spēka tiesību norma, uz kuras pamata izdots cits normatīvais akts), tad spēku zaudē arī uz šā pamata izdotais normatīvais akts vai tā daļa.

Lai nodrošinātu valsts piešķirtās mērķdotācijas sadales atklātību, nostiprinot vienotus principus, kā arī noteiktu pašvaldības finansējuma vispārējās pamatizglītības un vispārējās vidējās izglītības iestāžu pedagogu darba samaksai aprēķina un sadales kārtību, nepieciešams izdot jaunus iekšējos noteikumus “Kārtība, kādā Ogres novada pašvaldība sadala valsts budžeta mērķdotācijas un pašvaldības finansējumu izglītības iestāžu pedagogu darba samaksai”.

Pamatojoties uz Izglītības likuma 17. panta trešās daļas 3. punktu, Ministru kabineta 2022. gada 21. jūnija noteikumu Nr. 376 “Kārtība, kādā aprēķina un sadala valsts budžeta mērķdotāciju pedagogu darba samaksai pašvaldību vispārējās izglītības iestādēs un valsts augstskolu vispārējās vidējās izglītības iestādēs” 13. punktu, Ministru kabineta 2016. gada 5. jūlija noteikumu Nr. 445 „Pedagogu darba samaksas noteikumi” 6., 29.2. un 35. punktiem, Valsts pārvaldes iekārtas likuma 72. panta pirmās daļas 2. punktu un 73. panta pirmās daļas 4. punktu,

**balsojot: ar 13 balsīm "Par" (Andris Krauja, Artūrs Mangulis, Dace Māliņa, Dace Veiliņa, Dzirkstīte Žindiga, Gints Sīviņš, Ilmārs Zemnieks, Indulis Trapiņš, Jānis Iklāvs, Jānis Siliņš, Kaspars Bramanis, Santa Ločmele, Valentīns Špēlis), "Pret" – nav, "Atturas" – nav, "Nepiedalās" – nav,**

Ogres novada pašvaldības dome **NOLEMJ:**

1. **Izdot** Ogres novada pašvaldības iekšējos noteikumus Nr.70/2024 “Kārtība, kādā Ogres novada pašvaldība sadala valsts budžeta mērķdotācijas un pašvaldības finansējumu izglītības iestāžu pedagogu darba samaksai” (pielikumā).
2. Kontroli par lēmuma izpildi uzdot Ogres novada pašvaldības izpilddirektoram.

(Sēdes vadītāja,

domes priekšsēdētāja vietnieka G. Sīviņa paraksts)